**שי רנה שאול גבסו** (נולד ב-20 ביולי 1984) הוא זמר ושחקן ישראלי. התפרסם בעקבות השתתפותו בעונה הראשונה של תוכנית הטלוויזיה "כוכב נולד" והגעתו למקום השלישי. מאוחר יותר היה לראשון מבין משתתפי התוכנית אשר הוציא אלבום משלו. זוכה העונה השנייה של תוכנית המציאות הישראלית "הזמר במסכה".

ביוגרפיה
--------

גבסו נולד בראשון לציון לאב בני, שהיה איש קבע ולאם רות, גננת. שירת בצה"ל בתור מש"ק קורסים בצריפין ובלהקת חיל האוויר.

ב-2003, במהלך שירותו הצבאי, הצטרף לעונתה הראשונה של תוכנית המציאות "כוכב נולד" בערוץ 2. לאורך העונה ביצע, בין היתר, את גרסתו לשירים "פמלה" של בעז שרעבי ו"יש לך אותי" של תיסלם. באוגוסט 2003 נערך גמר העונה בחוף ניצנים, בו ביצע גבסו את "אש" של רמי קלינשטיין, והגיע למקום השלישי אחרי שירי מימון והמנצחת נינט טייב. פרס הניחומים בו זכה היה חוזה להקלטת שיר אחד בחברת NMC.

קריירה
------

שי גבסו בהופעה במאי 2013
השיר אותו בחר להקליט, פרס הניחומים אותו קיבל על השתתפותו בגמר "כוכב נולד", היה "יום ועוד יומיים", שגבסו כתב והלחין בעצמו. השיר היה ללהיט, והוביל במשך שמונה שבועות את המצעד השבועי של גלגלצ. אחריו יצאו הסינגלים "המילים החסרות", "ארים ראשי" ו"בדיוק באותה הדקה" שזכו אף הם להצלחה. בחודש מאי 2004 הוציא גבסו את אלבום הבכורה שלו, "ארים ראשי", שאת רוב שיריו כתב והלחין בעצמו. את שירי האלבום עיבד משה דעבול, שגם הלחין בו שני שירים. האלבום הצליח והגיע למעמד אלבום זהב. במצעד הפזמונים השנתי של רשת ג' ושל גלגלצ זכה השיר "יום ועוד יומיים" בתואר שיר השנה. גבסו נבחר כזמר השנה בגלגלצ וכתגלית השנה ברשת ג'.

בסוף שנת 2004 זכה גבסו במקום הראשון ב"פסטיבל השירים של ישראל", בו שר את השיר "מישהו גדול", שכתבה חנה גולדברג והלחין דודי לוי. השיר היה מיועד להיכלל במקור באלבומו של גבסו, אך משיקולי עריכה הושמט לבסוף מן האלבום.
באותה שנה, שיחק בכמה פרקים של הטלנובלה השיר שלנו בתפקיד עצמו.

בשנת 2005 הוציא לאור את השיר "תזמורת של איש אחד" לרדיו כסינגל.

ביוני 2006 הוציא גבסו את אלבומו השני, "במקומי". האלבום כלל 12 שירים, אותם כתב והלחין בעצמו, והיה אף שותף להפקה המוזיקלית. את שירי האלבום עיבד תומר הדדי. מהאלבום יצאו כסינגלים "תגידי לי את", "במקומי", "יצאתי לטייל לפנות ערב" "בחוץ כבר יש סימנים של שקיעה" ו"ביקשתי שאשיר לכם שירים". את השיר "תגידי לי את" כתב גבסו בעזרת אלוף-משנה יאיר בן שלום, שהיה מפקדה של הסמלת ליאת גבאי, אשר נרצחה בפיגוע ב-1994. לאחר פנייתו של בן שלום, ולאור יחסיו עם ליאת גבאי, התאים גבסו את המילים למנגינה שהלחין.

ביוני 2009 יצא הסינגל "ארגזים", סינגל ראשון לקראת אלבומו הבא של גבסו, בשיתוף עם להקתו "המראות". לאחר מכן יצאו הסינגלים "נשק", "שמור על האמונה" ו"אלי אלי". האלבום המלא, "קרוואן", יצא בנובמבר 2009 בהוצאה עצמית.

במהלך שנת 2010 יצא לסיבוב הופעות "קרוואן" בליווי להקתו המראות. במקביל הקים גבסו יחד עם חמישה מוזיקאים ישראלים, המתגוררים בישראל ובארצות הברית, הרכב בשם "שולחן לאחד", שבו הוא מתפקד כסולן והוציא חידוש לשיר מרלן בפרויקט שני צדדים למטבע. חברי ההרכב העלו מופע ג'אם סשן – מופע בעקבות אמנים גדולים שהטביעו חותם בעולם המוזיקה ומהווים השראה גדולה עבורם, כג'וני מיטשל, נינה סימון, פול סיימון, Caetano Veloso וזוהר ארגוב.

ממרץ 2011 ועד מרץ 2012 כתב טור שבועי קבוע במגזין "מוצש" מבית מקור ראשון. בחודש מאי של אותה שנה הוציא פרויקט וידאו מקורי בשם "בנדו-בדיוק באותה דקה". זהו וידאו שמשלב אלמנטים של וידאו קליפ עם סצנת משחק. גבסו יצר את הווידאו, כתב את התסריט ומשחק לכל אורכו. שירו "בדיוק באותה דקה", המתנגן לאורך כל הווידאו, לקוח מתוך הופעה חיה. בדצמבר 2011 הוציא לאור את השיר "נגמרו לנו השירים העצובים" כסינגל.

בנובמבר 2013 הוציא גבסו את אלבומו הרביעי בשם "כל הימים", שבו שב לשתף פעולה עם המפיק המוזיקלי משה דעבול. הסינגל הראשון היה "אין לי מילים". לאחריו יצאו הסינגלים: "כל הימים", "אני צריך להחליט", "אני אחצה את הכאב לשניים" ו"תבואי". הסינגל "כל הימים" מהאלבום זכה להצלחה רבה, והגיע לראש מצעדי הפזמונים השונים. השיר השני מתוכו "אין לי מילים" נכנס לעשירייה הראשונה במצעדים. האלבום זכה לביקורות משבחות, ב-ynet נכתב שהאלבום הוא קול של דור ה-y ושהוא גרסת 2013 לאלבום "גבר הולך לאיבוד" של שלמה ארצי. במרץ 2014 הוציא לאור לרדיו כסינגל את השיר "ענני" כדואט עם מאיה אברהם. באוגוסט 2014 הוציא לאור את השיר "משוגע קצת" כסינגל לרדיו.

בהמשך פיתח גם את קריירת המשחק. שי השתתף בסדרת נוער הנקראת "כוכב הצפון", שבה שיחק את מייקל מהג'מבי, בסדרה "עממיות", ששודרה בערוץ 2, ובמחזה "חבסה" במסגרת "חג המחזמר" בניהולו של הבמאי אורי פסטר.

בפברואר 2017 פרסם גבסו EP ראשון באנגלית בשם "Made Me Wanna Change My Name". המיני אלבום כולל חמישה שירים בהפקתו של עומרי אגמון, ויצא בארצות הברית בלבד. בהמשך יצאו הקליפים לסינגלים "Where I'll put my shoes" אותו ביים, ו-"All in my hand" שגבסו יצר.

בחודש מאי 2017 עלה בתיאטרון הסמטה ביפו המחזה "חוץ מאהבה אין בינינו כלום" בבימוי של ארז חסון. המחזה נכתב על ידי גבסו, שאף משחק בו.

בחודש מרץ 2018 עלה בתיאטרון הבימה המחזה "עקומים" בבימויו של משה קפטן. במחזה גבסו משחק בתפקיד "גרטה" אותו שיחק במקור מיק ג'אגר סולן האבנים המתגלגלות.

באפריל 2018 שירו "ארים ראשי" נבחר לפתוח את טקס "פרס ישראל" של שנת השבעים למדינה. גבסו פתח את הטקס יחד עם ארבעים נגנים והחזנית הצעירה שיר יפרח.

ב-2021, זכה גבסו בעונה השנייה של "הזמר במסכה", בה הופיע בתחפושת של גורילה.

ב-2 בינואר 2022 הוציא סינגל בשם "לב אדום". באותה שנה החל להופיע בתפקיד מוטל במחזמר "כנר על הגג" בהפקת התיאטרון העברי.

חיים אישיים
-----------

ב-2011 גבסו נישא להגר אנוש, אך לאחר כשנתיים הם התגרשו.

במהלך שנת 2012 נטען כי יצא בשאלה. בראיון שהתפרסם ב"ידיעות אחרונות" ביולי 2013 התייחס לראשונה לנטיותיו המיניות ואמר "הייתי עם כולם", בהתייחסו גם לגברים. בתגובה לכתבה אמר גבסו: "לא חזרתי בשאלה ולא הצטרפתי לאף קהילה. הציטוטים לא מדויקים ומשמיעים משהו אחר מהאמת". בדצמבר 2021 הצהיר במהלך ריאיון שנתן לאופירה וברקוביץ' שהוא נמצא בזוגיות עם גבר זה שנתיים. בריאיון לאולפן שישי בתחילת 2022 הגדיר עצמו בתור ביסקסואל. בדצמבר 2022 הצהיר שהוא מגדיר את עצמו "רוחני", אבל אינו מקיים מצוות: "היום אני לא אדם דתי, בכלל לא. אבל אני גם לא אוהב את המונח הזה של "חזרה בשאלה". מצאתי הרבה תשובות אחרות".

גבסו התנגד לתוכנית ההתנתקות, והודיע על תמיכה בהשתמטות משום שלדבריו "צה"ל כבר לא מייצג את העם".

דיסקוגרפיה
----------

* ארים ראשי (2004)
* במקומי (2006)
* קרוואן (2009)
* כל הימים (2013)

קישורים חיצוניים
----------------

ויקישיתוף מדיה וקבצים בנושא **שי גבסו** בוויקישיתוף
* שי גבסו, ברשת החברתית אינסטגרם
* שי גבסו, במיזם "אישים" לתיעוד היצירה הישראלית
* שי גבסו, במסד הנתונים הקולנועיים IMDb (באנגלית)
* שי גבסו, באתר שירונט
* שי גבסו, באתר Tab4u
* שי גבסו, דף שער בספרייה הלאומית
* שי גבסו, באתר MOOMA (בארכיון האינטרנט)

הערות שוליים
------------

1. ↑  דליה בן ארי, שי גבסו: "רנה זה השם שלי, נולדתי מחדש", באתר את, 1 באפריל 2018
2. ↑  דני ברנר, "השיר לזכר ליאת גרם לנו להיוולד מחדש", באתר nrg‏, 4 ביולי 2006
3. ↑  nrg מעריב, ארגזים ומראות: יום יום שיר עם שי גבסו, באתר nrg‏, 9 ביולי 2009
4. ↑  יובל אברמוביץ', "אני מכריח את עצמי ליהנות", באתר ישראל היום, 14 במאי 2010
5. ↑  עוזי ברוך, שי גבסו שר ומשחק בסרטון חדש ומקורי, באתר ערוץ 7, 31 במאי 2011
6. ↑  איילת רוזן, ‏"המילה 'רוחני' עושה לי חולשה", באתר ‏מאקו‏, 11 בדצמבר 2013
7. ↑  סטלי סולומונוב, שי גבסו: "אני מנסה לא לכתוב את אותו שיר", באתר ynet, 26 ביוני 2013
8. ↑  אסף נבו, הכוכב שנולד מחדש, באתר ישראל היום, 16 בפברואר 2017
9. ↑  מאיה כהן, שי גבסו, גם מחזאי, באתר ישראל היום, 8 במאי 2017
10. ↑  אדם סרור‏, חרדות, סמים וזהות מינית: שי גבסו מדבר על הכל, באתר וואלה!‏, 22 בפברואר 2018 סרטונים
11. ↑  שיר זיו, "ילדים בא לי כבר מגיל 24, אבל זה יבוא כשזה יבוא", באתר ישראל היום, 26 באפריל 2018
12. ↑  הדס בשן, ‏"קשה לכעוס עליי. אני מאוד מאוד מתוק", באתר ‏מאקו‏, 14 במרץ 2019
13. ↑  עידו סולומון, ‏בלי כיפה, עם בן זוג וחלום חדש: שי גבסו מדבר, באתר ‏מאקו‏, 15 בינואר 2022
14. ↑  אנסמבל נגני התזמורת האנדלוסית הישראלית אשדוד יחד עם הסולנית הצעירה של התזמורת שיר יפרח והזמר שי גבסו.
15. ↑  הזמר במסכה, ‏הגורילה נחשף: שי גבסו הוא המפורסם שניצח ב"הזמר במסכה", באתר ‏מאקו‏, 18 בדצמבר 2021
16. ↑  שפ=מוריד את המסכה
17. ↑  הזמר במסכה, ‏חזר כדי להישאר: שי גבסו משחרר סינגל חדש, באתר ‏מאקו‏, 2 בינואר 2022
18. ↑  מאיה כהן, "'כנר על הגג' רלוונטי גם להיום": נתן דטנר על המחזמר והמלחמה באוקראינה, באתר ישראל היום, 11 במאי 2022
19. ↑  רן בוקר, שי גבסו התחתן, באתר ynet, 10 במרץ 2011
20. ↑  סמדר שילוני, שי גבסו מתקרב לעולם המשחק, באתר Xnet‏, 28 ביוני 2011
21. ↑  ליאת רון, ‏שי גבסו: "לא מצאתי מתווכים לאלוהים", באתר גלובס, 7 באוגוסט 2012
22. ↑  מערכת mako בידור, ‏שי גבסו על נטיותיו המיניות: "הייתי עם כולם", באתר ‏מאקו‏, 18 ביולי 2013
23. ↑  אפרת וכטל, אהבה חופשית: הסלבס שהזהות המינית שלהם גמישה, באתר ynet, 9 ביוני 2017
24. ↑  דוד אברהם‏, שי גבסו זועם על הכתבה: "פאק יו רז שכניק", באתר וואלה!‏, 19 ביולי 2013
25. ↑  שירית טרוינר, שי גבסו מודה: "נפגעתי מהשמועות", באתר ynet, 10 בספטמבר 2014
26. ↑  עידו סולומון, ‏מוריד את המסכה | בלי כיפה, עם בן זוג וחלום חדש: שי גבסו מדבר, באתר ‏מאקו‏, 15 בינואר 2022
27. ↑  מאיה כהן, בין תעשיית השואו ביז ללימודים בישיבה: זו הבשורה החדשה של שי גבסו, באתר ישראל היום, 26 בדצמבר 2022
28. ↑  אליאור ציפור, **שי גבסו נגד צה"ל: "לא צריך להתגייס"**, מעריב

| כוכב נולד (2003–2012) |
| --- |
| מנחה | צביקה הדר |
| זוכים | נינט טייב • הראל מויאל • יהודה סעדו • ג'קו אייזנברג • בועז מעודה • ישראל בר-און • רוני דלומי • דיאנה גולבי • חגית יאסו • אור טרגן |
| מעפילי גמר אחרים | שירי מימון • שי גבסו • הראל סקעת • עדי כהן • מאיה רוטמן • מארינה מקסימיליאן בלומין • לי בירן • מיי פיינגולד • עידן עמדי • דוד לביא • אוהד שרגאי • איטן גרינברג |
| מתמודדים בולטים נוספים | כברה קסאי • אלון ליטבק • לירון לב • מיקה שדה • שירלי לילו • ליטל גבאי • מיכל רשף • הדר עוזרי • אסף אברבוך • ניצן קייקוב • אבי מאיר וענונו • עמרי רוטברד • מיכאל עינב • רועי ארז • נעמה שטרית • לבנת בן-חמו • עמיר חדד • מורן אהרוני • קנדוג • ענת אסתר חיטמן • דנה ליקוורניק • דניאל בן-חיים • חן אהרוני • מרים טוקאן • עדי אולמנסקי • אתי ביטון • איה זהבי פייגלין • לירן דנינו • עומר אדם • חובי סטאר • מורן מזוז • אדיר גץ • אבי בן אבו • אדר גולד • רוני גינוסר • נעמה כהן • תמר יהלומי |
| ערכים קשורים | טדי יזמות והפקות (חברת הפקה) |
| תוכנית אם, תוכניות בת ותוכנית המשך | לא נפסיק לשיר • נולד לרקוד • לא נפסיק לרקוד • בית ספר למוסיקה • הכוכב הבא |
| שופטים | צדי צרפתי • ריקי גל • פבלו רוזנברג • מרגלית צנעני • גל אוחובסקי • דנה אינטרנשיונל • מירי מסיקה • צביקה פיק • גידי גוב • יאיר ניצני • משה פרץ |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303298505171
* LCCN: n2012056232
* VIAF: 97340311
* WorldCat: viaf-97340311

 |